**ЧЕСТО ЗАДАВАНИ ВЪПРОСИ**

**свързани с**

**идентификация на животните**

**и**

**ветеринарномедицинската дейност**

**Въпрос 1: *Къде и как се регистрира животновъден обект?***

**Отговор:** Регистрацията на животновъдните обекти (ЖО) се извършва на територията на съответната област, където физически е разположен обекта. Във всяка област на страната има Областна дирекция по безопасност на храните (ОДБХ). Регистрацията на ЖО се извършва от служители на съответната ОДБХ.

Координати на ОДБХ в страната са налични на [официалната интернет страница на БАБХ](https://bfsa.egov.bg/wps/portal/bfsa-web/about.bfsa/bfsa.structure/regional.directorates).

Процедурата по регистрация стартира с подаване на заявление по образец. Заявлението се подава до директора на съответната ОДБХ, с изключение когато се касае за обект тип „лично стопанство“. Когато обектът е от този тип заявлението по образец се подава до кмета на населеното място, който следва да го предостави до директора на съответната ОДБХ.

Регистрацията се извършва по реда на чл. 137 от Закона за ветеринарномедицинската дейност (ЗВД) 44, като обектите трябва да отговарят на изискванията заложени в [Наредба № 44 от 20.04.2006 г. за ветеринарномедицинските изисквания към животновъдните обекти.](https://www.mzh.government.bg/bg/normativni-aktove/naredbi/)

Всички законови и подзаконови нормативни актове, касаещи ветеринарномедицинската дейност са публично достъпни.

**Въпрос 2: *Какъв е официалният документ за идентификация на домашния ми любимец? За какви животни е приложим?***

**Отговор:** За домашни любимци се считат основно представители на кучета, котки и порчета, съгласно разписаното в Европейското законодателство (Регламент (ЕС) № 576/2013). Официалната им идентификация е чрез паспорт и електронен транспондер - чип.

Паспортите и чиповете се търгуват само от одобрени от БАБХ фирми. Мостри на паспортите и чиповете търгувани от тези фирми се одобряват от Българска агенция по безопасност на храните (БАБХ), като се следват изисквания общи за всички държави членки на Европейския Съюз.

Регистърът на производителите/търговци на средствата за официална идентификация на животните е наличен на [официалната интернет страница на БАБХ](https://bfsa.egov.bg/wps/portal/bfsa-web/registers/reg_idents).

**Въпрос 3: *С какви документи може да пътува домашния ми любимец (ДЛ), извън страната?***

**Отговор:**

* При пътуване от Република България, **към страна членка на Европейския Съюз (ЕС), без ДЛ да е обект на търговска дейност**, същият трябва да е придружен от паспорт, като на животното следва да е поставен и електронен транспондер (чип). Данните за чипа се посочват в паспорта. Животното следва да е ваксинирано и за заболяването бяс, като данните за това са отразени в паспорта.
* При пътуване от Република България, **към страна членка на Европейския Съюз (ЕС), като ДЛ е обект на търговска дейност**, същият трябва да е придружен от паспорт, като на животното следва да е поставен и електронен транспондер (чип). Данните за чипа се посочват в паспорта. Животното следва да е ваксинирано и за заболяването бяс, като данните за това са отразени в паспорта. Освен паспорт с отразените данни, животното се придружава и от търговски сертификат, издаден по система TRACES. Сертификатът по TRACES се издава от ОДБХ.
* Ако ДЛ пътува **към трета страна (тоест държава която не е член на ЕС),** се прилагат принципите разписани в двустранно одобрени сертификати между Република България и съответната държава.

**Въпрос 4: *Не са ми изплатени полагащите се субсидии? Препратиха ме към БАБХ.***

**Отговор:** Българска агенция по безопасност на храните не взема участие в разработването на програмите за подпомагане, нито взема участие в изплащането на финансовите средства, по същите.

В програмите има заложени специфични изисквания, в това число към обектите, животните и тяхната продукция. За несъответствия по тези изисквания отговорност носи съответния стопанин. При несъответствия свързани с обекти и/или животни БАБХ следва да се информира официално с посочени факти и обстоятелства, с цел проверка за всеки отделен случай.

**Въпрос 5: *Как се идентифицират и регистрират еднокопитните животни, родени в Република България? В какви обекти се отглеждат? Как се осигурява тяхната проследимост и добро здравословно състояние?***

**Отговор:** Еднокопитните животни в България (коне, магарета, мулета и катъри) подлежат на официална идентификация посредством издаване на идентификационен документ (паспорт) в съответствие с Регламент за изпълнение (ЕС) 2015/262, Делегиран регламент (ЕС) 2019/2035, Закона за ветеринарномедицинската дейност (ЗВД) и др.

Всички новородени еднокопитни трябва да бъдат идентифицирани в обекта на местораждане. Процеса на идентификация започва с поставяне от правоспособен ветеринарен лекар на инжектируем транспондер (чип) в областта на вратното сухожилие на животното, както и с описване на особените му белези в контурна схема. След това, стопанина (собственик или упълномощен представител на собственика) трябва да подаде заявление за издаване на паспорт по образец до съответния орган издател. За безпородни животни (животни за разплод и доотглеждане), заявлението се подава до директора на Областната дирекция по безопасност на храните, на територията на която се намира обекта, в който е животното. За животни с родословие (регистрирани еднокопитни), заявлението се подава до асоциация, одобрена от Министерство на земеделието, храните и горите за развъдна дейност за съответната порода. Стопанинът трябва да осигури паспорт за еднокопитното не по-късно от 12-месеца от раждането, и при всички случаи преди напускане на обекта на местораждане. За издаването на паспорта се дължи определена сума, формирана от цената на микрочипа, хартиеното тяло на паспорта и съответна такса.

Еднокопитните трябва да се отглеждат в регистриран по реда на чл. 137 от ЗВД животновъден обект (това условие се отнася и за лични стопанства и пасища). В животновъдни обекти – лични стопанства е разрешено да бъдат отглеждани до два броя еднокопитни с приплодите им до 12-месечна възраст.

Собственика или ползвателя на обекта трябва да има сключен договор с регистриран ветеринарен лекар (РВЛ) за профилактика, лечение и диагностика на болести по животните и за изпълнение на мерките по програмите, посочени в ЗВД.

При движение между различни животновъдни обекти, еднокопитните се придружават от паспортите им и от ветеринарномедицинско свидетелство за придвижване/транспортиране, издадено от РВЛ, след извършен клиничен преглед на животните. Регистрираните еднокопитни, участващи в състезания или изложби, могат да се придвижват/транспортират, придружени само с паспорт.

Освен горепосочените изисквания, стопаните трябва да спазват и други изисквания посочени в ЗВД, свързани с проследимостта на еднокопитните. Във всеки обект, в който временно или постоянно се отглеждат еднокопитни трябва да бъде поддържан актуален регистър на животните в обекта. За всяко събитие с еднокопитни **писмено** трябва да бъде уведомяван РВЛ, съответно в 3-дневен срок за новородени, закупени, откраднати, убити, умрели животни; не по-късно от 24 часа при влошаване на здравословното състояние (в този случай и официалния ветеринарен лекар), както и не по-късно от 24 часа преди транспортиране, промяна на собствеността и клане на животни за собствена консумация. В случаите на клане, смърт или загуба на еднокопитни, стопаните за задължени да предоставят паспортите на съответните лица, посочени в чл. 132 от ЗВД.

**Забранено е** отглеждане, придвижване или транспортиране на животни, на които не е извършена в срок официалната идентификация или на животни, по отношение на които не са изпълнени мерките по Националната програма за профилактика, надзор, контрол и ликвидиране на болести по животните, включително и зоонози.